10. รายการระหว่างกัน

นอกจากรายการระหว่างกันที่บริษัทฯ มีกับบริษัทย่อยดังที่กล่าวไว้ในเรื่องของ “การประกอบธุรกิจ
และนโยบายการลงทุนในบริษัทย่อย” (การประกอบธุรกิจในหน้า 6
และนโยบายการลงทุนในบริษัทย่อยในหน้า 22) แล้ว ในปี 2554 บริษัทฯ
และบริษัทย่อยยังมีรายการระหว่างกันกับบริษัทและบุคคลที่เกี่ยวข้องในเรื่องของการกู้ยืมเงิน
การเช่าที่ดิน และการซื้อสินทรัพย์ระหว่างกันด้วย ซึ่งผู้สอบบัญชีของบริษัทฯ
ได้รายงานไว้ในหมายเหตุประกอบงบการเงินข้อ 4
รายการบัญชีกับบุคคลหรือกิจการที่เกี่ยวข้องกันว่า “สินทรัพย์และหนี้สิน
รายได้และต้นทุนและค่าใช้จ่ายส่วนหนึ่งของบริษัทฯ
เป็นรายการที่เกิดขึ้นกับบริษัทย่อยและกิจการที่เกี่ยวข้องกัน
กิจการเหล่านี้เกี่ยวข้องกันโดยการมีบริษัทฯ เป็นผู้ถือหุ้นใหญ่ และ/หรือมีกรรมการร่วมกัน
รวมถึงการมีรายการกับบุคคลที่มีความเกี่ยวข้องกันกับกรรมการบริษัทฯ…”
รายละเอียดของรายการระหว่างกันของบริษัทฯ กับบริษัทที่เกี่ยวข้องกัน มีดังนี้ :

1) รายการที่เกี่ยวข้องกันกับบริษัท ภูเก็ตแฟนตาซี จำกัด (มหาชน)

ในปี 2554 บริษัทฯ มีการกู้ยืมเงินจากบริษัท ภูเก็ตแฟนตาซี จำกัด (มหาชน) ณ 31 ธันวาคม
2554 มีจำนวน 203 ล้านบาท โดยคิดดอกเบี้ยในอัตราร้อยละ 1 ต่อปี

2) รายการที่เกี่ยวข้องกันกับบริษัท ซาฟารี ไวลด์ไลฟ์ ปาร์ค จำกัด

ที่ประชุมคณะกรรมการของบริษัทฯ ครั้งที่ 8/2554 เมื่อวันที่ 31 สิงหาคม 2554 ได้มีมติให้บริษัทฯ
กู้ยืมเงินจากบริษัทย่อยดังกล่าวจำนวน 9.5 ล้านบาท โดยคิดดอกเบี้ยในอัตราร้อยละ 1 ต่อปี

3) รายการที่เกี่ยวข้องกันกับบริษัท จังเกิลเวิลด์ จำกัด

ที่ประชุมคณะกรรมการของบริษัทฯ ครั้งที่ 10/2554 เมื่อวันที่ 21 ธันวาคม 2554 ได้มีมติให้บริษัทฯ
เช่าที่ดินจำนวนประมาณ 300 ไร่ ที่ตำบลหัวหว้า อำเภอศรีมหาโพธิ จังหวัดปราจีนบุรี จากบริษัท
จังเกิลเวิลด์ จำกัด ซึ่งเดิมบริษัทฯ ได้เช่าที่ดินแปลงนี้จากบริษัท เมืองไอยรา (2002) จำกัด
ตั้งแต่ปี 2539 ต่อมาบริษัท เมืองไอยรา (2002) จำกัด ได้ขายที่ดินบริเวณดังกล่าวให้กับบริษัท
จังเกิลเวิลด์ จำกัด ซึ่งมีเจ้าของเป็นกลุ่มเดียวกัน บริษัทฯ จึงต้องเปลี่ยนสัญญาผู้ให้เช่า
และจะต้องทำหนังสือเช่าต่อไปอีก 3 ปี ในอัตราค่าเช่าปีละ 2,000,000 บาท
โดยมีเงื่อนไขและค่าเช่าตามสัญญาเช่าเดิมทุกประการ เพื่อใช้ประโยชน์ในการเลี้ยงสัตว์ส่วนเกิน
บริษัท จังเกิลเวิลด์ จำกัด เป็นบริษัทที่นายผิน คิ้วคชา ประธานกรรมการบริหารของบริษัทฯ
เป็นกรรมการผู้มีอำนาจและเป็นผู้ถือหุ้น นอกจากนี้ บริษัทดังกล่าวยังมีนางอาภา คิ้วคชา
กรรมการผู้จัดการใหญ่ นางสุเนตร คิ้วคชา กรรมการ นางสาวอัมพรศรี คิ้วคชา กรรมการ
นายธนะ คิ้วคชา กรรมการ นายอำนาจ คิ้วคชา กรรมการของบริษัทฯ เป็นผู้ถือหุ้นด้วย

4 ) รายการที่เกี่ยวข้องกับบริษัท ศูนย์ปลาสวยงาม บางกอกฟาร์ม จำกัด

ในปี 2554 บริษัทฯ ได้จัดซื้อค่าอาหารปลาจำนวนประมาณ 400,000 บาทจากบริษัท
ศูนย์ปลาสวยงาม บางกอกฟาร์ม จำกัด ซึ่งเป็นบริษัทที่นายธนะ คิ้วคชา และนายอำนาจ คิ้วคชา
กรรมการของบริษัทฯ ถือหุ้นร้อยละ 38 และ 10 ของทุนจดทะเบียนตามลำดับ มีนางสาวอัมพรศรี
คิ้วคชา นายธนะ คิ้วคชา และนายอำนาจ คิ้วคชา กรรมการของบริษัทฯ
เป็นกรรมการผู้มีอำนาจลงชื่อผูกพันบริษัท

5 ) รายการที่เกี่ยวข้องกับบริษัท คชา บราเธอร์ส จำกัด

ที่ประชุมคณะกรรมการของบริษัทฯ ครั้งที่ 14/2550 เมื่อวันที่ 19 ธันวาคม 2550 ได้มีมติให้บริษัท
คชา บราเธอร์ส จำกัด ซึ่งเป็นบริษัทของบุตรชายของนายผินและนางอาภา คิ้วคชา
ใช้สถานที่ของบริษัทฯ เนื้อที่ประมาณ 25 ตารางเมตรภายในบริเวณมารีนปาร์ค
เพื่อจำหน่ายไอศกรีมหลากหลายชนิดที่ผลิตเอง โดยการใช้ Know-how จากประเทศญี่ปุ่น
เพื่อให้บริการแก่ลูกค้าของบริษัทฯ ที่มาเที่ยวที่ซาฟารีเวิลด์
โดยการแบ่งผลประโยชน์จากการใช้เนื้อที่ ในอัตราร้อยละ 20 สำหรับปีแรก และ 25 ในปีต่อๆ ไป
ของรายได้จากการขายไอศกรีมก่อนหักค่าใช้จ่ายใดๆ ให้บริษัทฯ โดยบริษัทฯ
เป็นฝ่ายรับผิดชอบเกี่ยวกับสถานที่และแรงงาน ส่วนบริษัท คชา บราเธอร์ส จำกัด
รับผิดชอบเกี่ยวกับค่าวัตถุดิบ